Μετά την 11η Σεπτεμβρίου οι υποστηρικτές της άποψης αυτής αφαιρούν «την αντισημιτική επιχειρηματολογία για να την καταστήσουν έναν μύθο με ρατσιστικά και ισλαμοφοβικά κίνητρα».

Η ακροδεξιά αναπτύσσει τη θεματική της καταστροφής της Ευρώπης από τον «εποικισμό» των Αφρικανών μεταναστών μετά το 1945, καταγγέλλοντας ότι πρόκειται για συνωμοσία των Εβραίων, εξηγεί ο ιστορικός Νικολά Λεμπούργκ στο Mediapart.

Ναζιστές μετά τον Β’ Παγκόσμιο Πόλεμο ήταν αυτοί που εμπνεύστηκαν πρώτοι την ιδέα της «μεγάλης αντικατάστασης» του ευρωπαϊκού πληθυσμού από τους μετανάστες, την οποία επικαλείται στο μανιφέστο του και ο Μπρέντον Τάραν , δράστης του μακελειού στη Νέα Ζηλανδία. Διαδόθηκε ταχύτατα στους κύκλους ακροδεξιών εξτρεμιστών, νεοναζιστών, εθνικιστών και ρατσιστών μετά τις τρομοκρατικές επιθέσεις του 2001 στις ΗΠΑ αφού αντικαταστάθηκαν οι αντισημιτικές αναφορές και έγιναν περαιτέρω «αναπροσαρμογές».

Το μανιφέστο του δράστη του μακελειού στο Κράισττσερτς, με τίτλο «Η μεγάλη αντικατάσταση», αναφέρεται σε «μια λευκή γενοκτονία», μια φρασεολογία που χρησιμοποιείται εδώ και 40 χρόνια από την αγγλοσαξονική ακροδεξιά.

«Ήδη από το 1946 ομάδες πρώην μελών των SS ισχυρίζονταν ότι πλέον όλη η Ευρώπη βρίσκεται υπό τον κατοχή “των νέγρων” (των Αμερικανών στρατιωτών) και των “μογγόλων” (των Ρώσων στρατιωτών) και ότι στόχος είναι να απελευθερωθεί η ήπειρος από την “κατοχή” μέσω “μιας νέας αντίστασης”», εξηγεί ο Λεμπούργκ.

Ο Γάλλος πρώην τροτσκιστής και πρώην SS Ρενέ Μπινέ είναι αυτός που θα προωθήσει διεθνώς τη θεματική της μεγάλης αντικατάστασης που σχεδιάζουν οι Εβραίοι.

Μετά τις τρομοκρατικές επιθέσεις της 11ης Σεπτεμβρίου οι οπαδοί της άποψης αυτής κατηγόρησαν την «πολυπολιτισμικότητα», αντί της επιμιξίας, για να ισχυριστούν ότι οι μουσουλμάνοι μετανάστες θα «αντικαταστήσουν» «τον χριστιανικό και λευκό» πληθυσμό.

Ο συγγραφέας Ρενό Καμί έκανε δημοφιλή την άποψη αυτή με τη διατριβή του «Η μεγάλη αντικατάσταση» που δημοσιεύθηκε το 2011. Σε αυτή «εμμένει στον “δημογραφικό εποικισμό” ο οποίος “πλήττει την ίδια την ταυτότητα του έθνους και ο οποίος σε πολύ λίγα χρόνια (…) θα είναι μη αναστρέψιμος”», σημειώνει η ιστορικός Βαλερί Ιγκουνέ σε έρευνά της για το ινστιτούτο Jean Jaures.

Μεταξύ των μέτρων που προτείνει ο Καμί για να αποφευχθεί η «αντικατάσταση» αυτή είναι μεταξύ άλλων η ακύρωση του δίκαιου του εδάφους, η απαγόρευση να υιοθετούνται παιδιά που κατάγονται από χώρες εκτός Ευρώπης, η δημιουργία μιας ύπατης αρμοστείας για τον επαναπατρισμό των μεταναστών και η παροχή κοινωνικών επιδομάτων αποκλειστικά στους πολίτες κάθε χώρας ή σε Ευρωπαίους πολίτες.

Ο Καμί πάντως κατήγγειλε χθες τις επιθέσεις εναντίον τεμενών στο Κράισττσερτς, χαρακτηρίζοντάς τες «τρομοκρατικές, επονείδιστες, εγκληματικές, καταστροφικές και ανόητες».

Πηγή: Media Part, AFP, ΑΠΕ-ΜΠΕ